Канстанцін Майсеня

**Канстанцін Мікалаевіч Майсеня** (, в. Вялікая Ліпа, Нясьвіскі павет — , Гайнаўка) — беларускі грамадзкі дзеяч.

## Жыцьцяпіс
Паходзіў зь сялянскай сям’і. Бацька Мікалай, маці з дома Булгак.

Перад Другой сусьветнай вайной Канстанцін Майсеня скончыў 7 клясаў пачатковай школы. Падчас вайны працаваў з бацькамі на гаспадарцы. Пасьля вайны працаваў сьлесарам на чыгунцы Баранавічы — Берасьце. У 1945 годзе прыехаў у Польшчу і ў 1946—1949 гадах працаваў кіраўніком фінансавага аддзела ў камісіі па рэпатрыяцыі ў Бельску Падляскім, а таксама бухгалтарам у будаўнічым каапэратыве. Вучыўся ў Вышэйшай гандлёвай школе ў Познані. Пасьля вучобы працаваў бухгалтарам у каапэратыве ў Міклашове Гайнаўскага павета. У 1954 годзе быў прызначаны на пасаду кіраўніка Эканамічнага тэхнікума ў Бельску Падляскім. Пазьней быў старшынёй у Гайнаўскага аддзелу Беларускага грамадзка-культурнага таварыства ў Бельску Падляскім. У 1958—1959 гадах быў дырэктарам будаўнічага прадпрыемства ў Бельску Падляскім. З 1960 года быў кіраўніком Павятовае ўправы гмінных каапэратываў у Гайнаўцы. У 1960-х пабудаваў на тэрыторыі Гайнаўскага павета больш за 100 вясковых крам. Пэўны час выконваў абавязкі раднага Народнай павятовай рады. За заслугі ў развіцьці вёсак на Гайнаўшчыне быў узнагароджаны Кавалерскім крыжам ордэна адраджэньня Польшчы.

У выніку данясеньняў у 1968 годзе быў выключаны з Польскай аб’яднанай работніцкай партыі за беларускі патрыятызм. У 1970-х выступіў з прапановай пабудовы беларускага музэя ў Гайнаўцы, а пазьней кіраваў работай Грамадзкага камітэта пабудовы музэя. Пазьней выконваў абавязкі дырэктара будаўнічай фірмы «Las» у Імшарах каля Міхалова (1972—1975). Выконваў абавязкі начальніка Прадпрыемства будаўнічай керамікі ў Старым Ляўкове (1975—1977), Ваяводзкага сельскагаспадарчага прадпрыемства ў Нараўцы (1977—1980), таксама быў старшынём калгасу ў Бельшчыне (1980—1981). Быў сакратаром Беларускага грамадзка-культурнага таварыства, а пасьля намесьнікам старшыні (1981—1988). Апошнім месцам працы быў калгас (1988—1991). У 1991 годзе выйшаў на пэнсію.

У 2003 годзе ўзнагароджаны Ганаровай граматай Савета Міністраў Рэспублікі Беларусь за шматгадовую плённую дзейнасьць па захаваньні і разьвіцьці беларускай культуры ў Польшчы, значны асабісты ўклад у справу ўмацаваньня беларуска-польскіх культурных адносін і ў сувязі з 80-годзьдзем зь дня нараджэньня.

Канстанцін Майсеня памёр у 2006 годзе ў Гайнаўцы, тамсама пахаваны на праваслаўных могілках. У 2008 годзе ў Музэі і асяродку беларускай культуры ў Гайнаўцы ў яго памяць адкрыта для захаваньня памяці насьценны надпіс.

## Крыніцы

## Літаратура
* У гонар рупліўца беларускай культуры ў Польшчы / Ірына Трафілава // Культура. ― 2003. — 30 жніўня–5 верасьня (N 35). — С. 11.
* Białoruski patriota Konstanty Mojsienia / Sławomir Iwaniuk // Czasopis. ― 2006. ― № 11. ― С. 33―35.

## Вонкавыя спасылкі
* Беларускі Музей у Гайнаўцы / Тамаш Ціханюк. — Гайнаўка : Аб’яднанне Музей і Асяродак Беларускай Культуры ў Гайнаўцы, 2012. — С. 35—37. — ISBN 978-83-63609-24-5.
* Ушанавалі памяць суайчынніка
* 10 гадавіна смерці Канстанціна Майсені на Радыё Рацыя

Катэгорыя:Нарадзіліся ў Нясьвіскім раёне
Катэгорыя:Беларусы ў Польшчы
Катэгорыя:Узнагароджаныя крыжам кавалерскім ордэна Адраджэньня Польшчы
Катэгорыя:Узнагароджаныя Ганаровай граматай Савету Міністраў Рэспублікі Беларусь
Катэгорыя:Нарадзіліся ў Нясьвіскім раёне
Катэгорыя:Польскія грамадзкія дзеячы і дзяячкі